རེད་ཡ།འབྲས་ལྡན་ཁྱེད་ནི་ལེགས་མཛད་བྱེ་བས་མངོན་པར་མཐོ་བའི་སྐྱེད་ཡུམ་ཞིག་དང་འདྲ་སྟེ།ཁྱེད་ཀྱིས་ཚེ་སྲོག་ལ་འབྲས་བུ་སྦྱིན་ཅིང་ལ་རྒྱའི་དུངས་ཞེན་ཟབ་མོས་ངལ་བ་མཐའ་དག་པང་དུ་བླངས་བ་དང་སྐྱོ་བ་ཡོད་ཚད་ཁོག་ཏུ་སྦས་ཏེ།གསོན་ཉམས་དཔལ་གྱིས་ཕྱུག་པའི་དཔྱིད་ཀྱི་ཕུན་ཚོགས་དང་།གཡུ་ལོ་ཐགས་སུ་བཏགས་པའི་སྐྱེ་དངོས་ཚོགས་ཀྱིས་ལང་ཚོའི་གཟི་བྱིན་སྤྲོ་བའི་དབྱར་གྱི་མཚར་སྡུག་དང་ལེན་བྱས་པ་མ་ཟད།བློ་ཡངས་དང་ཕོ་སྟོབས་ཆེན་པོས་བྲང་ཁ་ཡངས་པོར་ཕྱེས་ནས་དཔྱིད་ཀྱི་ལུས་ཕྲ་མའི་ཧམ་པ་ཚ་པོ་དང་དབྱར་གྱི་སྒེག་མོའི་རང་ཤེད་ཚ་པོ་ཡང་དང་ལེན་བྱས་སོང་།ཁྱེད་ཀྱིས་ཚེ་སྲོག་གི་མགོ་ཚུགས་ཏེ་སྨྱུ་གུ་འབུས་པ་ནས་འདབ་ལག་རྒྱས་པ་དང་།འབྲས་བུ་ཐོགས་པའི་བརྒྱུད་རིམ་ཁྲོད་ཀྱི་སྡུག་བསྔལ་དང་ཡི་མུགསུན་སྣང་དང་ཞེ་སྡང་ཐམས་ཅད་ལྷག་བསམ་དཀྱེལ་ཡངས་ངང་དང་ལེན་བྱས་པ་མ་ཟད།ད་དུང་ཁོ་ཚོའི་དགའ་སྤྲོ་དང་ཡིད་ཚིམ།རྒྱལ་ཁ་དང་གྲུབ་འབྲས།གཟེངས་བསྟོད་ཡང་དང་ལེན་བྱས་སོང་།